用韻再作
作者：衛宗武
朝代：宋

paragraphs: 一氣運行於虛空，有形孰不歸陶鎔。
燠寒燥濕互爲用，功被草木并昆蟲。
胡然陽亢乃作沴，豐隆屏翳俱潛蹤。
炎炎赫赫勢太甚，烹煎萬有何殊銅。
田疇龜坼河港斷，水車不運骨掛龍。
俄驚片雲變反掌，宇宙未剖猶鴻濛。
初如綫溜氣纔應，繼若瓴建聲何洪。
豈徒神力能致此，意者高厚悲人窮。
豐凶由數亦匪數，厥有造化行其中。
年來五穀亦狼戾，曾孫之庾高於墉。
祇今戶戶嘆赤立，富者恨不爲耕農。
要知千人萬人心，心心默與天相通。
熙熙田畯爭薦喜，烹葵剝棗追豳風。
更看十月場圃築，黄雞白酒村村同。
但祈田祖去螟螣，願如荆叟歌元豐。